SUUR-SAVON SOTILASPOIKIEN PERINNEKILTA RY     Tiedote 2/2022
		
Hovintie 5 B 1  52550 Hirvensalmi 	www. suur-savonsotilaspojat.yhdistysavain.fi.	

Niin vei se tie, se veri vuos, niin ain` ol` aikain taa;
mutt` elo tuo ja kuolo tuo ol` uljast`, ihanaa.
Ken huonona jäis hoippumaan?
Ei, nuorna kuolla eestä maan
ja kunnian ja kuninkaan,
on totta toisempaa!
(J.L. Runeberg: Vänrikki Stoolin tarinat; Sotilaspoika, kuudes säe)

Arvoisat Perinnekillan jäsenet

Toimintojamme rajoittanut koronaepidemia on osittain helpottanut, joskaan emme vieläkään voi olla varomattomia tartuntojen suhteen.
Nyt on jo vajaan vuoden ajan ollut mielissämme koronan ohella Venäjän rikollismainen hyökkäys itsenäiseen Ukrainan valtioon. Tiedotusvälineistä olemme kuulleet ja nähneet aiheutuneista tuhoista ja ihmisstrategioista, joista vain murto-osa on tiedossamme.
Monesti on tullut mieleen, miten sotilaspoikien ja lottatyttöjen ajatukset palautuvat sotiemme aikaan? Sotilaspojat ja lottatytöt ovat viimeisiä harventuvan veteraanijoukon ohessa, joilla on omakohtaista kokemusta sotaan ja toimista siinä maamme puolustamisessa. Sodanajan sukupolvi sotilaspojat ja lottatytöt mukaan lukien tuntevat varmaankin ”syvimmin” kaiken sen tuhon ja tuskan tuolta ajalta, jota tuskin voi olla yhdistämättä tähän päivään – tuleeko mieleen, milloin olisi Suomen vuoro? Kiitollisina sodanajan sukupolville saamme elää Itsenäisessä Suomessa!
Kiltamme oli edustettuna Jalkaväkimuseolla Museoiden yö-tapahtumassa. Tapahtuman suosiota kuvaa hyvin Jalkaväkimuseon kävijäennätys, yli 3000 henkilöä osallistui tilaisuuteen tutustuen samalla Sotilaspoika-osastoon. Jaettavina olleet reilut 300 Sotilaspoika-lehteä menivät kuin kuumille kiville. Tuo suosio kuvaa hyvin tämän hetken maamme isänmaallisuutta ja nyt onkin mainio aika ja tilaisuus kutsua uusia jäseniä joukkoomme. Etenkin nuoriso on varsin innolla tutustunut perinteisiimme – historia näyttää nousevan kiinnostukseksi vuosien saatosta. 
Toivomme Teidän olevan aktiivisia osaltanne uusien jäsenien hankinnassa niin perhepiiristä kuin tuttavistakin.
Itsenäisyyspäivänä 6.12. oli Kiltamme edustus aiempien vuosien tapaan Jalkaväkimuseolla.
Sotilaspoikien Perinneliiton 30-vuotishistoriikin jakeluvastuu on killassamme jaettu hallituksen jäsenten kesken. Toivottavasti kirja on tavoittanut kiltamme jäsenet, jollei niin ottakaa rohkeasti yhteyttä joko puheenjohtajaan tai hallituksen jäseniin.
Kiltana valmistaudumme vuoden 2024 Sotilaspoikien Perinneliiton liittokokoukseen ja sen yhteydessä 23.8.2024 pidettävään kiltamme 30-vuotisjuhlaan.
Perinneliiton osalta toiminta jatkuu painopisteen ollessa sotilaspoikien ja lottatyttöjen esille tuomisena muun veteraaniperheen joukkoon, missä tekemisen puutteetta ei ole.

Suur-Savon Sotilaspoikien Perinnekilta ry:n sääntömääräinen vuosikokous pidetään
perjantaina 21. päivänä huhtikuuta 2023 alkaen klo 18.00 Mikkelissä Upseerikerholla.
 
P.S.	Ilmoitamme edelleenkin merkkipäiviään viettävien tiedot Sotilaspoika-lehden merkkipaaluun, ellei henkilö halua sitä erikseen kieltää.

Olkaa edelleenkin rohkeasti yhteydessä kiltamme hallitukseen aina asioiden niin vaatiessa.
                          
Rauhallista Joulua ja Hyvää Uutta Vuotta Teille ja läheisillenne!  

Kiltapuheenjohtaja		
Juhani Manninen